Produse și servicii furnizate în 2011 (2010)

Cursuri și seminare Colegiul a desfășurat în total 88 (91) de activități (cursuri, seminare și conferințe). Potrivit unei analize preliminare a evaluărilor, nivelul general de satisfacție privind activitățile colegiului și rezultatele obținute de acesta pe planul învățării este ridicat (93 %). Colegiul a reunit 2 043(1 997) de participanți din cadrul organismelor de aplicare a legii și 784 (841) de formatori din 37 (36) de țări (state membre ale UE și țări terțe). Colegiul însuși a organizat 17 (10) activități în sprijinul rețelei și a inițiat o procedură de depunere a cererilor în vederea încheierii unor acorduri de grant pentru 2012. Nu s-a amânat nicio activitate pentru următorul an calendaristic. Relații externe Politică externă: Colegiul a semnat două noi acorduri de cooperare cu Georgia și cu Muntenegru. Colegiul continuă cooperarea sa fructuoasă cu parteneri strategici, cu agenții partenere și cu instituții ale UE, inclusiv cu SEAE, fiind identificat în mod clar drept unul dintre principalii furnizori de servicii de formare pentru personalul de poliție care ia parte la misiuni polițienești ale UE. Elaborarea de manuale și de programe (comune) în domeniul formării În 2011, s-a elaborat un manual pentru formatorii SIRENE, în cooperare cu Comitetul pentru formare SIRENE și cu Grupul de lucru SIRENE/SIS al Consiliului Uniunii Europene. În ceea ce privește programele comune, au fost elaborate trei documente fundamentale referitor la definirea unui cadru curricular comun: implementare/integrare; comercializarea programelor comune; și asigurarea calității. Cercetare și știință Rețeaua de corespondenți naționali pe teme de cercetare și știință și Grupul de lucru pentru cercetare și știință au sprijinit pregătirile pentru Conferința anuală a colegiului din 2011 privind cercetarea și știința în domeniul polițienesc în Europa, intitulată „Cybercrime, Cyber security and Social Networks” (Criminalitate informatică, securitate informatică și rețele sociale), care a avut loc în perioada 28-30 iunie 2011. S-au publicat pe site-ul web trei numere noi ale publicației European Police Science and Research Bulletin (Buletinul european privind cercetarea și știința în domeniul polițienesc). Biblioteca electronică e-Library, care devine din ce în ce mai bogată, este utilizată în mod regulat ca „bancă de informații” pentru utilizatorii înregistrați ai rețelei electronice e-Net. Programul de schimb Programul european de schimb pentru personalul din domeniul polițienesc pentru 2011, derulat de colegiu, a fost implementat între aprilie și decembrie 2011 și a cuprins următoarele elemente: — înalți responsabili de poliție și personal de formare; — comandanți; — experți în domeniul criminalității informatice și — vizite de studiu realizate la Europol și la OLAF. Programul a inclus teme care rezultă din prioritățile din cadrul Programului de la Stockholm, precum și subiecte specializate care au fost selectate în concordanță cu necesitățile în materie de formare ale participanților. Fiecare schimb a avut o durată de 12 zile calendaristice și a fost organizat pe o bază bilaterală, ceea ce înseamnă că fiecare participant a îndeplinit atât rolul de persoană invitată în cadrul schimbului, cât și rolul de îndrumător (gazdă). Trei vizite de studiu au fost organizate la Europol și una la OLAF. În total, la program au luat parte 292 de participanți din 26 de state membre. Programul a dispus de un buget de aproximativ 800 000 de euro, finanțat de colegiu. Rețeaua electronică (e-Net) Rețeaua electronică e-Net a colegiului a înregistrat 109 000(102 000) de vizitatori unici, numărând, la sfârșitul anului 2011, 9 283(6 226) de utilizatori înregistrați (o creștere de 49 % comparativ cu cifra de la sfârșitul anului 2010). Instrumentul Learning Management System (Sistemul de gestionare a învățării) al colegiului s-a dovedit a fi de succes, nu numai prin faptul că sprijină activitățile tradiționale ale colegiului, dar și prin faptul că oferă o platformă de schimb de informații pentru uzul participanților la programul de schimb ISEC/CEPOL și al mai multor grupuri de lucru. De asemenea, s-au pus la dispoziție platforme deschise, care, într-un context de învățare în rețea, permit membrilor comunităților de practică să învețe unii de la alții sau împreună, utilizând tehnologie online. Învățare online (e-Learning) În 2011, colegiul a dezvoltat cinci module e-Learning având următoarele teme: Europol, Schengen, criminalitate informatică, violență bazată pe gen și CoPPra (Community Policing Preventing Radicalisation and Terrorism – Prevenirea radicalizării și a terorismului de către poliția de proximitate). Modulele pot fi utilizate, în vederea profesionalizării, de către cadre din serviciile de aplicare a legii în orice moment/în orice loc, pentru a sprijini învățarea pe tot parcursul vieții și învățarea pe cont propriu. În 2011 a fost introdus un nou produs de succes în domeniul e-Learning – webinars (seminare online). Colegiul a organizat în total 18 astfel de seminare (9 pe teme legate de domeniul polițienesc și 9 în sprijinul Learning Management System), la care au fost prezenți 398 de participanți. Aceste acțiuni consolidează cultura e-Learning existentă în cadrul serviciilor de aplicare a legii, iar reacțiile pozitive primite din partea statelor membre confirmă faptul că, având în vedere contextul actual mondial din domeniul financiar și din domeniul formării, colegiul pune în lumină mijloace noi de îmbunătățire a productivității acestor servicii.